**VÝZVA č. 1/2021**

**k predkladaniu žiadostí o udelenie značky**

**„Regionálny produkt NOVOHRAD“**

logo_novohrad_regionalnyprodukt_cmyk.tif

**Región Neogradiensis, z. p. o. vyhlasuje**

**Výzvu č. 1/2021 k predkladaniu žiadostí o udelenie značky**

**„Regionálny produkt NOVOHRAD“**

**Výzva č. 1/2021 je vyhlásená pre výrobky**

**Váš výrobok je hoden toho, aby bol nositeľom „regionálneho produktu NOVOHRAD“!**

Regionálna značka sa udeľuje pre fyzické a právnické osoby, ktoré vyrábajú výrobky a spĺňajú kritériá pre udeľovanie a užívanie značky. Jej zmyslom a cieľom je podporiť rozvoj územia NOVOHRAD, s ohľadom na šetrné využívanie prírodného a kultúrneho dedičstva regiónu. Značka má podporiť miestnych producentov (poľnohospodárov, živnostníkov, malé a stredné firmy), ktorí v tomto prírodne hodnotnom, zdravom území hospodária tradične a v súlade so záujmami ochrany prírody.

Značka garantuje pôvod označeného výrobku v regióne, šetrnosť výrobcu i výrobku k životnému prostrediu, kvalitu a priamu nadväznosť činnosti v danom území.

**Čo Vám značka prinesie?**

Propagáciu doma i mimo hraníc Novohradu, spoluprácu s inými regiónmi v rámci Slovenska, účasť na významných akciách v kraji a v rámci celej SR.

Novohrad má svoj vlastný neopakovateľný charakter daný prírodným bohatstvom, kultúrou a storočnými tradíciami jej obyvateľov. Tiež výrobky a produkty pochádzajúce z Novohradu majú v sebe časť tohto charakteru, je do nich vložená práca tunajších ľudí i časť ich duše. Zavedenie značky pre výrobky, ktoré garantujú ich pôvod v Novohrade je jednou z ciest, ako zviditeľniť produkciu miestnych výrobcov. A to ako voči turistom a návštevníkom, tak aj voči jeho obyvateľom.

**Typ výrobku alebo jednotne definovanej skupiny výrobkov, kde všetky výrobky zhodne plnia kritériá uvedené v žiadosti:**

* remeselné (drevo a kameň, keramika, sklo, kov, drevo, slama, textil, vlna, čipka, koža, iné....)
* potraviny a poľnohospodárske produkty (pekárenské, cukrárenské, mliekarenské, mäsové, víno, liehoviny a nápoje, zo záhrady, z farmy, iné,...)
* prírodné produkty (kvetiny, bylinky, huby, lesné ovocie, med, čaje, iné, ...)

Pozn.: Vyššie uvedený zoznam je len informatívny. Vhodnosť výrobku pre získanie značky „regionálny produkt NOVOHRAD“ bude posudzované komisiou pre udelenie značky individuálne.

**Vhodní žiadatelia:**

Remeselník, ľudový umelec, SHR, živnostník, ľudový výrobca, firma, organizácia so sídlom alebo s prevádzkou v regióne Novohrad (územnú pôsobnosť značky tvorí príloha výzvy).

**Miesto a spôsob podania žiadosti o pridelenie značky:**

Podpísané žiadosti o pridelenie značky vrátane všetkých relevantných príloh sa predkladajú v kancelárii Región Neogradiensis, z. p. o., Ulica novohradská č.1, 984 01 Lučenec. Žiadosti sú prijímané v tlačenej forme v 1 vyhotovení.

Formulár žiadosti o pridelenie značky „Regionálny produkt NOVOHRAD“ je k dispozícii na [www.produktnovohrad.sk](http://www.produktnovohrad.sk), prípadne si ho môžete vyžiadať telefonicky na t.č. 047/4307105 alebo priamo v kancelárii Región Neogradiensis, z.p.o..

**Vyplnenú žiadosť s prílohami je možné zaslať aj poštou na adresu: Región Neogradiensis, z. p. o., Ulica novohradská č. 1, 984 01 Lučenec.**

**K žiadosti je potrebné priložiť vypísaný a podpísaný „Súhlas so spracovaním osobných údajov“**!

**Termín prijímania žiadostí o udelenie značky:**

Žiadosti budú prijímané počas pracovných dní v termíne **od 20.05.2021 do 31.05.2021** od 9:00 do 14:00 hodiny. Žiadosti môžu byť zaslané aj poštou, rozhodujúci je dátum odoslania na poštovej obálke (najneskôr 31.05.2021). Výberová komisia bude zasadať, v týždni od 07.06.2021 do 11.06.2021 (resp. vzhľadom na stále pretrvávajúcu epidemickú situáciu bude prebiehať „per rollam“). Do 10 dní od zasadnutia komisie bude žiadateľovi oznámený výsledok.

**Výberové (povinné) kritériá pre udelenie značky „regionálny produkt NOVOHRAD“:**

* Miestny subjekt (viď. žiadosť o udelenie značky)
* Kvalifikácia pre príslušnú výrobu (viď. žiadosť o udelenie značky)
* Zaručenie štandardnej kvality výroby (viď. žiadosť o udelenie značky)
* Proces výroby nepoškodzuje prírodu (viď. žiadosť o udelenie značky)

**Registračný poplatok za udelenie značky „regionálny produkt NOVOHRAD“:**

* výrobca - podnikateľ zaplatí registračný poplatok vo výške 25,- eur
* fyzická osoba - neživnostník zaplatí poplatok vo výške 10,- eur

**Povinnosti výrobcov po udelení značky:**

* začleniť značku (logo) do etikety alebo na obal výrobku na základe grafického manuálu
* označiť produkt (alebo jeho obal) samolepkou alebo visačkou so značkou
* v prípade výrobkov, ktoré sa nedajú jednotlivo značiť (napr. pečivo), budú spôsob a podmienky značenia ustanovené individuálne po dohode združenia s výrobcom, napr. označením predajného pultu či regálu a podobne

**Kontakty pre ďalšie informácie a bezplatné konzultácie:**

Podmienky pre certifikáciu služieb je možné konzultovať telefonicky a osobne s koordinátorom regionálnej značky:

**Región Neogradiensis, z. p. o.**

Ulica novohradská č. 1

984 01 Lučenec

tel: 047/4307105

e-mail: produktnovohrad@gmail.com

*Dňa 30.04.2021*

*............................................................*

*Mgr.Alexander Udvardy, v.r.*

*predseda združenia*